(z)

se introduc următoarele puncte 102d-102h: „102d. «energie electrică produsă din surse regenerabile» înseamnă energia electrică obținută din surse regenerabile, astfel cum este definită la articolul 2 punctul 1 din Directiva (UE) 2018/2001 (*10); 102e. «hidrogen cu conținut scăzut de carbon» înseamnă hidrogen pe bază de combustibili fosili, cu captare de carbon și stocare sau hidrogen pe bază de energie electrică, unde hidrogenul respectiv înregistrează reduceri ale emisiilor de gaze cu efect de seră pe durata ciclului de viață de cel puțin [73,4 %] [având ca rezultat emisii de gaze cu efect de seră pe durata ciclului de viață sub 3 tCO2eq/tH2] față de un combustibil fosil de [94 g CO2 e/MJ (2,256 tCO2eq/tH2)]. Conținutul de carbon al hidrogenului pe bază de energie electrică se determină de către unitatea de generare marginală din zona de ofertare în care este localizat electrolizorul, în intervalele de decontare a dezechilibrului în care electrolizorul consumă energie electrică din rețea; 102f. «vehicul nepoluant» înseamnă: (a) un vehicul nepoluant, astfel cum este definit la articolul 4 punctul 4 litera (a) din Directiva 2009/33/CE a Parlamentului European și a Consiliului; (*11) (b) până la 31 decembrie 2025, un vehicul greu cu emisii scăzute, astfel cum este definit la articolul 3 punctul 12 din Regulamentul (UE) 2019/1242 al Parlamentului European și al Consiliului (*12); (c) până la 31 decembrie 2025, un vehicul nepoluant, astfel cum este definit la articolul 4 punctul 4 litera (b) din Directiva 2009/33/CE și care nu intră în domeniul de aplicare al Regulamentului (UE) 2019/1242; (d) până la 31 decembrie 2025, o navă de navigație interioară pentru transportul de pasageri care are un motor hibrid sau cu dublă alimentare care utilizează în timpul funcționării normale energie obținută în proporție de cel puțin 50 % din combustibili cu zero emisii directe (la țeava de evacuare) de CO2 sau energie electrică de la priză; (e) până la 31 decembrie 2025, o navă de navigație interioară pentru transportul de marfă care are emisii directe (la țeava de evacuare) de CO2/tonă-kilometru (gCO2/tkm), calculate (sau estimate, în cazul navelor noi) cu ajutorul indicelui eficienței energetice în exploatare (EEOI), cu 50 % mai mici decât valoarea medie de referință a emisiilor de CO2 determinată pentru vehiculele grele (subgrupa de vehicule 5-LH) în conformitate cu articolul 11 din Regulamentul (UE) 2019/1242; (f) o navă maritimă și de coastă pentru operațiuni portuare sau pentru activități auxiliare care are zero emisii directe (la țeava de evacuare) de CO2; (g) până la 31 decembrie 2025, o navă maritimă și de coastă pentru transportul de pasageri sau de marfă ori pentru operațiuni portuare sau pentru activități auxiliare care are un motor hibrid sau cu combustibil dual care utilizează în timpul funcționării normale pe mare și în porturi energie obținută în proporție de cel puțin 25 % din combustibili cu zero emisii directe (la țeava de evacuare) de CO2 sau din energie electrică de la priză sau care a atins o valoare EEOI cu 10 % sub cerințele privind EEOI aplicabile la 1 aprilie 2022 și care poate funcționa cu combustibili cu zero emisii directe (la țeava de evacuare) de CO2 sau cu combustibili din surse regenerabile; (h) o navă maritimă și de coastă pentru transportul de mărfuri care este utilizată exclusiv pentru exploatarea de servicii costiere și pe distanțe scurte, concepută pentru a permite transferul modal al mărfurilor transportate în prezent pe cale terestră către transportul pe mare și care are emisii directe (la țeava de evacuare) de CO2, calculate cu ajutorul indicelui eficienței energetice de proiectare (EEOI), cu 50 % mai mici decât valoarea medie de referință a emisiilor de CO2 determinată pentru vehiculele grele (subgrupa de vehicule 5-LH) în conformitate cu articolul 11 din Regulamentul (UE) 2019/1242; (i) material rulant care are zero emisii directe de CO2 la țeava de evacuare atunci când este exploatat pe o linie dotată cu infrastructura necesară și care, atunci când o astfel de infrastructură nu este disponibilă (hibrid), utilizează un motor convențional; 102g. «vehicul cu emisii zero» înseamnă: (a) un vehicul care intră sub incidența Regulamentului (UE) nr. 168/2013 al Parlamentului European și al Consiliului (*13) cu emisii de CO2 la țeava de evacuare egale cu 0 g CO2/km, calculate în conformitate cu cerințele prevăzute la articolul 24 și în anexa V la regulamentul respectiv; (b) un vehicul din categoria M1, M2 sau N1 cu emisii zero de CO2 la țeava de evacuare, determinate în conformitate cu cerințele prevăzute în Regulamentul (UE) 2017/1151 al Comisiei (*14); (c) un vehicul greu cu emisii zero, astfel cum este definit la articolul 4 punctul 5 din Directiva 2009/33/CE; (d) o navă de navigație interioară sau o navă maritimă și de coastă pentru transportul de pasageri sau de marfă care are zero emisii directe (la țeava de evacuare/țeava de eșapament) de CO2; (e) materialul rulant care are zero emisii directe (la țeava de evacuare) de CO2; 102h. «vehicul» înseamnă oricare dintre următoarele: (a) un vehicul rutier din categoria M1, M2, N1, M3, N2, N3 sau L; (b) o navă de navigație interioară sau o navă maritimă și de coastă pentru transportul de pasageri sau de marfă; (c) material rulant; (*10) Directiva (UE) 2018/2001 a Parlamentului European și a Consiliului din 11 decembrie 2018 privind promovarea utilizării energiei din surse regenerabile (JO L 328, 21.12.2018, p. 82)." (*11) Directiva 2009/33/CE a Parlamentului European și a Consiliului din 23 aprilie 2009 privind promovarea vehiculelor de transport rutier nepoluante, în sprijinul unei mobilități cu emisii scăzute (JO L 120, 15.5.2009, p. 5)." (*12) Regulamentul (UE) 2019/1242 al Parlamentului European și al Consiliului din 20 iunie 2019 de stabilire a standardelor de performanță privind emisiile de CO2 pentru vehiculele grele noi și de modificare a Regulamentelor (CE) nr. 595/2009 și (UE) 2018/956 ale Parlamentului European și ale Consiliului și a Directivei 96/53/CE a Consiliului (JO L 198, 25.7.2019, p. 202)." (*13) Regulamentul (UE) nr. 168/2013 al Parlamentului European și al Consiliului din 15 ianuarie 2013 privind omologarea și supravegherea pieței pentru vehiculele cu două sau trei roți și pentru cvadricicluri (JO L 60, 2.3.2013, p. 52)." (*14) Regulamentul (UE) 2017/1151 al Comisiei din 1 iunie 2017 de completare a Regulamentului (CE) nr. 715/2007 al Parlamentului European și al Consiliului privind omologarea de tip a autovehiculelor în ceea ce privește emisiile provenind de la vehiculele ușoare pentru pasageri și de la vehiculele ușoare comerciale (Euro 5 și Euro 6) și privind accesul la informațiile referitoare la repararea și întreținerea vehiculelor (JO L 175, 7.7.2017, p. 1).”;"